als_Latn dik_Latn sag_Latn
Ligji i vetingut ka futur në panik gjyqtarët dhe prokurorët. Teksa kanë mbetur dhe tre ditë nga skadimi i afatit, rreth 25 për qind e tyre ende nuk kanë deklaruar formularët e vetëdeklarimit për pasurinë dhe të shkuarën. Deri dje rreth 600 gjyqtarë dhe prokurorë kanë dorëzuar pranë Inspektoratit të Lartë të Kontrollit dhe Deklarimit të Pasurisë, ndërkohë janë rreth 200 të tjerë që po hezitojnë. Nga kontaktet me ILDKP, ditët e fundit ka dorëzime formularësh, ndërsa afati është deri më 31 janar. Por sipas këtij institucioni, pritet që një numër vërtetë i madh gjyqtarësh dhe prokurorësh të mos i dorëzojnë. Në vendin tonë janë rreth 800 gjyqtarë e prokurorë dhe sipas llogaritjeve, 200 prej tyre ende nuk kanë deklaruar të dhënat. Dyshimet janë se ata i tremben vetingut, i cili do pastrojë drejtësinë nga të korruptuarit.
Por hartuesit e ligjit u dhanë një mundësi gjyqtarëve dhe prokurorëve të korruptuar që të largohen nga sistemi duke mos deklaruar asnjë formular. Pak ditë më parë ishte një prokuror, që u dorëhoq, ndërsa pritet që numri të jetë vërtetë i lartë. Dje rreth 50 persona kanë dorëzuar të dhënat, ndërsa pritej që numri të ishte akoma dhe më i lartë, por nuk ndodhi kështu. Tani gjyqtarët dhe prokurorët kanë afat të hënën dhe të martën dhe nëse nuk deklarojnë të dhënat do duhet që të largohen. Nga ana tjetër, kjo do tregojë se ata kanë abuzuar me detyrën. Mësohet se të njëjtat shifra deklarimi kanë qenë dhe pranë Drejtorisë së Sigurimit të Informacionit të Klasifikuar.
Edhe aty rreth 600 persona kanë deklaruar të dhënat mbi pastërtinë e figurës, ku më kryesorja është se do shihet nëse kanë apo jo lidhje me persona të inkriminuar. Ndërkohë sipas informacioneve, rreth gjysma e prokurorëve dhe gjyqtarëve në vend, pra rreth 400, kanë dorëzuar të dhënat sa i takon karrierës pranë Prokurorisë së Përgjithshme dhe KLD. Vetë përfaqësues të OPDAT dhe EURALIUS kishin parashikuar pikërisht se rreth 200 gjyqtarë e prokurorë mund të dorëhiqen dhe sinjalet e para janë se realisht mund të jetë kjo shifër. Duket e 25% e gjyqtarëve dhe prokurorëve janë futur në panik, pasi kanë frikë nga zbulimi i aferave.
Nisin verifikimet
Paralelisht me dorëzimin e formularëve të vetëdeklarimit, institucionet kanë nisur dhe verifikimet për personat që kanë deklaruar të dhënat. Mësohet se ILDKP ka ngritur një grup të posaçëm, i cili po merret me shqyrtimin paraprak të deklarimeve dhe më pas do nisë verifikimi në terren për secilin prej tyre. Sipas burimeve, fillimisht po shihen ata individë me pasuri që në pamje të parë duket e lartë dhe e pajustifikuar. Ata do të kalojnë të parët në sitë. Mësohet se ILDKP ka vendosur korrespondencë dhe me zyrën e Hipotekës dhe me Drejtorinë e Parandalimit të Pastrimit të Parave, ku për secilën prej tyre do kërkohet informacion.
Hipoteka do japë të dhëna për çdo objekt që është deklaruar, ndërsa Drejtoria e Pastrimit të Parave do merret me verifikimin e llogarive bankare, brenda dhe jashtë vendit. Sa u takon të dhënave në formular, shumë gjyqtarë kanë deklaruar biznese, disa apartamente, aksione në kompani private, automjete luksoze dhe toka.
Interesant është fakti se një pjesë e madhe e tyre pasurinë e kanë në emër të bashkëshortëve. Pritet që pasi të mbyllet procesi i vetëdeklarimit të nisë menjëherë verifikimi në terren dhe të shihet nëse gjyqtarët dhe prokurorët kanë apo jo pasuri të paligjshme apo të dyshimta. Për çdo person do i dërgohet informacion komisionit ad hoc, i cili do përcaktojë se kush e kalon vetingun dhe kush jo./sot
als_Latn als_Latn als_Latn als_Latn als_Latn als_Latn als_Latn